富鄭公畫像贊
作者：李綱
朝代：宋

paragraphs: 天下達德，惟仁智勇。
合之成體，散之致用。
巖巖富公，備此三德。
直道不回，以相王國。
其智伊何，見于使虜。
敷陳利害，以悟其主。
歡盟至今，莫敢予侮。
其仁伊何，見于救災。
饑民如雲，襁負以偕。
法簡惠周，垂訓将來。
何以行兹，斷以勇克。
衆人所懼，公獨不惑。
奪虜之氣，厲色折之。
賑民之饑，誠意活之。
我生後公，今覿厥象。
丹青載傳，朝夕是仰。